**Išrašas**

**KLAIPĖDOS MIESTO SAVIVALDYBĖS TARYBA**

**KULTŪROS, ŠVIETIMO IR SPORTO KOMITETAS**

**POSĖDŽIO PROTOKOLAS**

2022-04-26 Nr. TAR-50

Posėdis vyko 2022-04-21. Pradžia 15.00 val.

Posėdžio pirmininkė – Laima Juknienė.

Posėdžio sekretorė – Marija Petrulienė.

2. SVARSTYTA. Klaipėdos miesto savivaldybės 2018 m. lapkričio 29 d. sprendimo Nr. T2-247 „Dėl Klaipėdos miesto savivaldybės stipendijų kultūros ir meno kūrėjams skyrimo nuostatų patvirtinimo“ pakeitimas.

Pranešėja E. Deltuvaitė teigė, kad šis Tarybos sprendimo projektu siūloma pritarti Savivaldybės stipendijų kultūros ir meno kūrėjams skyrimo nuostatų pakeitimui įtraukiant į nuostatus trečią stipendijų rūšį – stipendijas užsienio kultūros ir meno kūrėjams. Stipendijos būtų skiriamos 3−6 mėnesių laikotarpiui, stipendijos dydis per mėnesį siektų 1000 Eurų. Per metus būtų skiriama iki 10 tokios rūšies stipendijų. Teikti siūlymą tarybai į nuostatus įtraukti stipendijų užsienio kultūros ir meno kūrėjams rūšį paskatino tragiški pastarųjų dienų įvykiai Ukrainoje. Siekiama, kad Savivaldybė sudarytų sąlygas Europos sąjungos ir trečiųjų šalių piliečiams laikinai apsigyventi ir kurti Klaipėdoje bei taip svariai prisidėtų prie nacionalinės politikos rytų Europos valstybių piliečių integracijos į Europos kultūros ir meno lauką. Ateityje ši priemonė prisidėtų prie Vakarų Europos menininkų kūrybos sklaidos vietos kultūros ir meno bendruomenėje, visuomenėje, skatintų dvišalį ir tarptautinį bendradarbiavimą kultūros ir kitose srityse.

E. Kvederis siūlė suvienodinti visiems kultūros ir meno kūrėjams stipendijas.

N. Puteikienė sakė, kad neturi būti diskriminuojami Lietuvos ar užsienio kultūros ir meno kūrėjai. Siūlė suvienodinti stipendijas Lietuvos ir užsienio kultūros ir meno kūrėjams.

J. Simonavičiūtė teigė, kad pati stipendija gali būti ir kitokio dydžio, tačiau turėtų būti vienoda visiems kultūros ir meno kūrėjams. Neturėtų būti stipendija didesnė atvykusiems dėl apgyvendinimo išlaidų.

L. Juknienė siūlė balsavimu apsispręsti dėl siūlymosuvienodinti stipendijas Lietuvos ir užsienio kultūros ir meno kūrėjams (BALSUOTA: už – 7 (R. Didžiokas, J. Simonavičiūtė, L. Juknienė, N. Puteikienė, E. Kvederis, R. Idzelevičius, A. Cesiulis), susilaikė – 0, prieš – 0). Siūlymui pritarė bendru sutarimu.

L. Juknienė siūlė balsuojant apsispręsti dėl sprendimo projekto (BALSUOTA: už – 7 (L. Juknienė, A. Cesiulis, E. Kvederis, N. Puteikienė, R. Idzelevičius, R. Didžiokas, J. Simonavičiūtė), susilaikė – 0, prieš – 0). Sprendimo projektui pritarė bendru sutarimu.

NUTARTA. Pritarti sprendimo projektui su siūlymu – suvienodinti stipendijas Lietuvos ir užsienio kultūros ir meno kūrėjams.

Posėdžio pirmininkė Laima Juknienė

Posėdžio sekretorė Marija Petrulienė